ປະທານາທິບໍດີ Zelaya ທີ່ຖືກປົດ ອອກຈາກຕຳແໜ່ງ ໃນຮົງດູຣາສ ເດີນທາງໄປຮອດ ນີກາຣາກົວ
ຂ່າວອື່ນໆອີກ: ອິຣ່ານປ່ອຍພນັກງານສະຖານທູດອັງກິດໃນ ກຸງເຕຣ່ານ 5 ຄົນ; ພັກຣັຖບານເສັຍບ່ອນນັ່ງໃນການເລືອກ ຕັ້ງຣັຖສະພາໃນ Argentina; ທູດສະຫະຣັດທີ່
ອະດີດປະທານາທິບໍດີ Manuel Zelaya ຂອງ Honduras ເດີນ ທາງໄປຮອດ Nicaragua ແລ້ວ ຫລັງຈາກຜູ້ກ່ຽວຖືກໂຄ່ນລົ້ມອອກຈາກຕຳແໜ່ງໃນວັນອາທິດວານນີ້ໂດຍພວກ ທະຫານ Honduras ທະຫານໄດ້ຈັບທ່ານ Zelaya ແລ້ວສົ່ງທ່ານໄປຍັງປະເທດ Costa Rica ໃນຕອນເດິກເຊົ້າວັນອາທິດວານນີ້ ຊື່ງເປັນມື້ທ່ີທ່ານກຳນົດໃຫ້ມີການລົງປະຊາມະຕິ ເພື່ອປ່ຽນແປງກົດໝາຍຣັຖທັມມະນູນເພື່ອຈະອະນຸ ມັດ ໃຫ້ທ່ານສະມັກເປັນປະທານາທິບໍດີໄດ້ອີກສໄມນຶ່ງນັ້ນ ທ່ານ Zelaza ເດີນທາງໄປຮອດ Nicaragua ຈາກປະເທດ Costa Rica ໃນແລງວັນອາທິດວານນີ້ ເພື່ອໄປຮ່ວມປະຊຸມກັບບັນດາປະທາ ນາທິບໍດີໃນເຂດອະເມຣິກາລາຕິນ ທ່ີກຳນົດຈະມີຂຶ້ນໃນວັນຈັນມື້ນີ້ ບັນດາສະມາຊິກສະພານິຕິບັນຍັດຂອງ Honduras ໄດ້ແຕ່ງຕັ້ງປະທານສະພາ ໃຫ້ເປັນຜູ້ວ່າການຊົ່ວຄາວແທນປະທານາທິບໍດີ ຫລັງຈາກທ່ານ Zelaya ຖືກໂຄ່ນລົ້ມໄປແລ້ວ ທ່ານ Roberto Micheletti ຫົວໜ້າສະພາ Congress ຂອງ Honduras ກ່າວວ່າ ການຂຶ້ນກຳຕຳແໜ່ງຊົ່ວຄາວຂອງ ທ່ານເມ່ນເປັນການດຳເນີນການໄປຕາມຂັ້ນຕອນທ່ີຖືກຕ້ອງຕາມກົດໝາຍ ຫລັງຈາກສາບານໂຕເຂົ້າຮັບຕຳແໜ່ງແລ້ວ ທ່ານ Micheletti ກ່າວວ່າ ການປົດທ່ານ Zelaya ອອກຈາກຕຳແໜ່ງບໍ່ແມ່ນການກໍ່ ຣັຖປະຫານ ທ່ານ Micheletti ໄດ້ປະກາດຫ້າມຄົນສັນຈອນໄປມາໃນຍາມກາງຄືນ ໄປຮອດແລງວັນອັງຄານມື້ອື່ນ ອິຣ່ານກ່າວວ່າ ຕົນໄດ້ປ່ອຍໂຕພນັກງານຊາວອິຣ່ານຂອງສະຖານທູດອັງກິດໃນກຸງເຕຣ່ານ 5 ຄົນ ໃນເວລາບໍ່ເທົ່າໃດມື້ຫລັງຈາກພວກເຂົາ ເຈົ້າຖືກຈັບໄປ ໃນຂໍ້ຫາມີສ່ວນພົວພັນກັບການກໍ່ຄວາມວຸ້ນວາຍ ຫລັງການເລືອກຕັ້ງໃນປະເທດນັ້ນ ທ່ານ Hassan Qashqavi ໂຄສົກກະຊວງການຕ່າງປະເທດອິຣ່ານ ກ່າວຕໍ່ກອງປະຊຸມນັກຂ່າວໃນວັນຈັນມື້ນີ້ວ່າ ພວກພນັກງານ 5ຄົນ ໃນຈຳນວນ9 ຄົນທ່ີຖືກຈັບໄປ ໄດ້ຖືກປ່ອຍໂຕແລ້ວ ແລະສ່ວນພວກພນັກງານທ່ີຍັງເຫລືອນັ້ນ ກຳລັງຖືກສອບປາກຄຳຢູ່ ລາຍງານຂ່າວ ກ່ອນໜ້ານີ້ເວົ້າວ່າ ພວກພນັກງານ 8 ຄົນໃນສະຖານທູດອັງກິດໄດ້ຖືກຈັບກຸມ ທ່ານ David Miliband ຣັຖມຸນຕີການຕ່າງປະເທດອັງກິດແລະພວກ ຣັຖມຸນຕີການຕ່າງປະເທດຂອງສະຫະພາບຢູໂຣບໄດ້ຮຽກຮ້ອງໃຫ້ປ່ອຍໂຕພວກພນັງານເຫລົ່ານີ້ທັງໝົດ ໂດຍເອີ້ນການຈັບກຸມຄຸມຂັງເຂົາເຈົ້າວ່າເປັນຮູບແບບຂອງການກໍ່ກວນແລະການນາບຂູ່ ທ່ີຮັບເອົາບໍໄດ້ ລາຍງານສະບັບນຶ່ງໃນວັນອາທິດວານນີ້ ອ້າງຄຳເວົ້າຂອງຣັຖມຸນຕີກະ ຊວງສືບຂ່າວລັບຂອງອິຣ່ານ ທີ່ກ່າວວ່າ ທ່ານມີຫລັກຖານທີ່ສະແດງວ່າພວກພນັກງານທ້ອງຖິ່ນບາງຄົນ ໄດ້ເກັບກຳເອົາຂ່າວກ່ຽວກັບການປະ ທ້ວງຫວ່າງໄວໆມານີ້ ປະທານາທິບໍດີ Cristina Fernandez de Kirchner ສັງກັດພັກ Peronist ທ່ີປົກຄອງປະເທດໃນປັດຈຸບັນ ໄດ້ຮັບການປາໄຊຢ່າງຮ້າຍແຮງໃນການເລືອກຕັ້ງເຄ່ິງສໄມໃນວັນອາທິດວານນີ້ ດ້ວຍການສູນເສັຍການຄວບຄຸມບ່ອນນັ່ງໃນສະພາ Congress ໄປຫລາຍບ່ອນ ສາມີຂອງທ່ານນາງ ຄື ອະດີດປະທານາທິບໍດີ Nestor Kirchnerກໍໄດ້ປາໄຊໃຫ້ແກ່ທ່ານ Francisco de Navaez ນັກທຸລະກິດທ່ີຮັ່ງມີ ໃນການຍາດເອົາບ່ອນນັ່ງສຳລັບຜູ້ແທນຈາກແຂວງ Buenos Aires ທ່ີມີພົນລະເມືອງໜາແໜ້ນນັ້ນ ປະຊາຊົນຜູ້ມີສິດປ່ອນບັດ ພາກັນໄປອອກສຽງໃນວັນອາທິດວານນີ້ ເພື່ອເລືອກເອົາຜູ້ແທນໃນຈຳນວນເຄ່ິງນຶ່ງໃນສະພາຕ່ຳ ແລະ ຈຳນວນ 1 ສ່ວນ 3 ໃນສະພາສູງ ເວລານີ້ຍັງບໍ່ທັນມີການປະກາດຜົນຂອງ ການເລືອກຕັ້ງຢ່າງຄົບຖ້ວນໃຫ້ຊາບເທື່ອ ພວກພັນທະມິດປະທານາທິບໍດີ Fernandez ໄດ້ຄວບຄຸມບ່ອນນັ່ງໃນຣັຖສະພາມາເປັນເວລາ 6 ປີແລ້ວ ເອກອັຄຣັຖທູດສະຫະຣັດປະຈຳສະຫະປະຊາຊາດກ່າວວ່າ ການລົງໂທດຕໍ່ເກົາຫລີເໜືອຈະມີຜົນກະທົບ ເມື່ອໃດທີ່ມີການລົງມືປະຕິບັດແລ້ວ ທ່ານນາງ Susan Rice ກ່າວໃນການໃຫ້ສັມພາດຂ່າວທາງໂທຣະພາບCBSໃນວັນອາທິດວານນີ້ວ່າ ການລົງໂທດດ້ານການເງິນ ການຫ້າມສົ່ງອາວຸດ ພ້ອມທັງການກັກຊັບສິນໃນຕ່າງປະເທດຂອງເກົາຫລີເໜືອທັງໝົດ ຈະເປັນໂຄງການທ່ີສົ່ງຜົນກະທົບຢ່າງຮ້າຍແຮງ ແຕ່ທ່ານນາງ Rice ບໍ່ຍອມອອກຄວາມຄິດຄວາມເຫັນໃດໆ ກ່ຽວກັບວ່າ ທາງສະຫະຣັດຫລືພວກປະເທດພັນທະມິດ ຈະດຳເນີນແຜນການແນວໃດ ກ່ຽວກັບກຳປັ່ນຂອງເກົາຫລີເໜືອລຳນື່ງ ທ່ີສົງໄສວ່າບັນທຸກພວກລູກສອນໄຟຫລືວັດຖຸຕ້ອງຫ້າມອື່ນໆນັ້ນ ເອກອັກຄະຣັດຖະທູດສະຫະຣັດກ່າວວ່າ ມີແຕ່ສະຫະຣັດເທົ່ານັ້ນທ່ີຕິດຕາມແລະສິ້ງຊອມເບິ່ງຢ່າງໃກ້ຊິດກ່ຽວກັບຄວາມຄືບໜ້າຂອງການເຄື່ອນໄຫວຂອງກຳປັ່ນລຳນີ້ ເຮືອພິຄາດຂອງກອງທັບເຮືອສະຫະຣັດລຳນຶ່ງກຳລັງຕິດຕາມເບິ່ງເຮືອ Kang Nam ຂອງເກົາຫລີເໜືອ ຊຶ່ງສື່ມວນຊົນຂອງເກົາຫລີໃຕ້ບາງກະແສເວົ້າວ່າ ເຮືອເກົາຫລີເໜືອລຳນີ້ກຳລັງມຸ້ງໜ້າໄປຍັງມຽນມ້າໂດຍ ຜ່ານທາງສິງກະໂປໄປ ເຮືອລຳນີ້ແມ່ນຮວມຢູ່ໃນກອງເຮືອຣົບທ່ີບັນດາ ເຈົ້າໜ້າທ່ີສະຫະຣັດກ່າວວ່າ ເຄີຍຖືກໃຊ້ເພື່ອບັນທຸກອາວຸດຕ່າງໆໃນອະດີດຜ່ານມານັ້ນ ໃນວັນຈັນມື້ນີ້ ສານສູງສຸດຂອງມຽນມ້າປະຕິເສດຕໍ່ຄຳອຸທອນເພື່ອຂໍນຳເອົາພະຍານຂອງຝ່າຍຈຳເລີຍ 2 ຄົນມາໃຫ້ການ ໃນການດຳເນີນຄະດີທ່ານນາງອອງຊານຊູຈີ ຜູ້ນຳຝ່າຍຄ້ານເພື່ອປະຊາທິປະໄຕນັ້ນ ສານສູງສຸດໄດ້ເຫັນດີນຳຄຳຕັດສິນຂອງສານຊັ້ນຕົ້ນ ທ່ີຫ້າມພະຍານສອງຄົນນີ້ມາໃຫ້ການໃນຈຳນວນພະຍານສີ່ຄົນຂອງຈຳເລີຍນັ້ນ ທ່ານນາງອອງຊານຊູຈີກຳລັງຖືກດຳເນີນຄະດີໃນນະຄອນຢັ້ງກຸ້ງໃນຂໍ້ຫາຖານລະເມີດຂໍ້ຫ້າມໃນການຖືກກັກບໍລິເວນໃຫ້ຢູ່ແຕ່ໃນບ້ານເຮືອນ ໂດຍໄດ້ອະນຸຍາດໃຫ້ນາຍ John Yattaw ຄົນອະເມຣິກັນມາພັກຢູ່ບ້ານພັກຂອງທ່ານນາງເປັນເວລາ 2 ຄືນຫລັງຈາກນາຍ Yettaw ລອຍຂ້າມທະເລສາບມາໂດຍບໍ່ໄດ້ຮັບການເຊື້ອເຊີນໃນເດືອນແລ້ວນີ້ ປະຊາຄົມໂລກໄດ້ປະນາມການດຳເນີນຄະດີດັ່ງກ່າວວ່າເປັນການ ຫລອກລວງອັນນຶ່ງ ແລະຮຽກຮ້ອງໃຫ້ມຽນມ້າປ່ອຍໂຕທ່ານນາງ ອອງຊານເຊັ່ນກັນ ພວກກຸ່ມປົກປ້ອງສິດທິມະນຸດລະຫວ່າງຊາດພາກັນກ່າວຫາຣັຖບານທະຫານມຽນມ້າວ່າ ໃຊ້ການດຳເນີນຄະດີນີ້ເປັນຂໍ້ອ້າງເພື່ອຢາກກັກໂຕທ່ານນາງໄວ້ຈົນຮອດເວລາເລືອກຕັ້ງໃນປີໜ້າ